Ńdɔ̄ á fɔ̄ɔ̄ á ngábɔ̄ nâ, ǹkúkúmá mvóg Amon a wúú, mɔ́n wōé Hanun ǎ ngadzóe á məyian móé. 2Dávid nyé nâ: “Mayi bɔ̌ Hanun ákyāí ḿbə̌ŋ yā ésīá wōé Nahash a ngábɔ ma.” Ńdɔ̄ Dávid a ngálóm nyé bəbɔ bísíé bóé naa bə́ kə̄ nyé vɔ́lī ńnə̄m ású áwū ésīá. Ńdɔ bəbɔ bísíé bə́ Dávid bə́ ngákwí á ńnam mvóg Amon. 3Hədá bədzóe bə́ mvóg Amon bɔ́ ai ǹtí wābán Hanun nâ: “Yə wavəg nâ ású ólugú ésōá ńgɔ̄ Dávid a lóm wa bəvɔ́li, ngǎ sə́ ású yə̄ nâ bə́ kə̄ báfə̄b dzāl, bə́ tóán yə̌m məsoé yā étē nə́ bə́ zū dɔ́ ndáman, ńdɔ̄ Dávid a lóm bitúgā bíé ?” 4Ńdɔ fɔ́ɔ́ Hanun a ngábi bəbɔ bísíé bə́ Dávid, a kəŋə́ bɔ zɛl m̀fág, a salá bɔ biwɔ́man a kələ kwí á tad zud, ńdɔ a ngásoe bɔ́. 5Á wóg Dávid a ngáwóg é fwé nyī, a lómó mod nə́ á kə tóban ai bɔ́, amú bod bə́tē bə́ ngábi osáma eyə́gan. Dávid a béndē bɔ̄ nâ: “Tɔbɔ́gán á Yēriko, a kələ kwí anə́ zɛl dzǎn yāyi náŋ, eyɔ̌ŋ tē mǐ zu dúgan.” 6Á yén, mvóg Amon bə́ ngáyén naa bə́ bɔ̄ Dávid abǎn, bə́ lómó bod nə́ bə́ kə kǔs Araméan á Beth Rehov ai Araméǎn yā Tsova bǒd məkǒl tóyína məwóm mə́bɛ̄, ǹkúkúmá yǎ Maaka, bod akúda, ǹkúkúmá yǎ Tov, bod bakúda awômo ai bakúda bə́bɛ̄. 7Á wóg Dávid a ngáwóg nálā a lómó Yoab ai ǹkundǎ bod bitá ósə, mim̀bén. 8Mvóg Amon bə́ ngákwí, bə́ tə́bə́ ásū bítá á ḿbɛ̄ dzāl; Araméǎn yā Tsova ai Rehov, ai bǒd yā Tov ai Maaka bə́ kə́ ḿfág wábán, á édzəgəze. 9Á yén, Yoab a ngáyén naa bə́ tám nye bitá ósū ai á mvús, a tɔ́bɔ́ fɔ̄ɔ̄ mīńkāngā mísə̄ yā Ísraɛ̂l, a tə́lé mya Araméan ósú. 10É bod bə́sə̄ bə́ ngálígi, a və́ə́ mānyāŋ wōē Avishái, a tə́lé nye Amonít ósū. 11Yoab nyé ai nyé nâ: “Ngə́ Araméan bə́ máán mā, o sɔ́ɔ́ ma vɔ́li, ngə́ Amonít bə́ máán wā, maa mə sɔ́ɔ́ wa vɔ́li. 12Tómó nyɔ́l, bǐ lúmán ású áyɔŋ dáán ai ású dzāl dáán, Ǹtondôbə a yi bɔ ḿból ósə ǎ diŋ !”